至人心镜赋（以人心融道清鉴应物为韵）
于可封 (Tang)
庄生有言曰。至人用心若镜。有旨哉是言也。夫镜也者。以明为体。是故有来而必应。心也者。以静为照。亦可不思而元通。拂拭生光。挂新台而月满。罔象求得。映赤水而珠融。若鍊心而比镜。信清明而在躬。尔乃以镜为心。因心载考。菱花发而偫象生。灵府开而万物保。斯镜之精明。谓人心得道。至人所以卑其性而遗箴。弱其志以虚襟。听无声之乐。和天籁之音。明白四达。照幽烛深。希洞视而元鉴。在无心而用心。苟能忘已。作虚舟之泛。必保其光。得秦镜之鉴。我邦君皇宗之子。天人之英。体以合道。冲融混成。其用心也。达至人之妙理。其朗鉴也。同水镜之澄清。开意而圆照。吐心而自明。妍媸莫能藏其象。鬼神莫以遁其情。绝毋意与毋我。固不将而不迎。悬彼高鉴。求乎有贞。睹处子兮调脂粉。争捧心兮效蹙嚬。丑者自丑。新者自新。形美恶而区别。吾何情于知人。愧匪桃夭。宁容比證。对香奁而呈貌。虑柔姿而不称。有待良人。非徒好胜。因兹伫赏。必冀象应。红粉蛾眉。趋而竞谒。宛其素质。髧彼元发。类芙蓉之映水。若姮娥之向月。大明无私。众鉴不歇。光之所烛。照及微物。庶有假于恩辉。幸留心于剪拂。